Wojciech Jagielski

Wojciech Jagielski (* 12. september 1960, Goworowo, Poľsko) je poľský novinár a korešpondent. Získal uznanie za svoje správy z ciest po najproblematickejších svetových regiónoch. V rokoch 1986 – 1991 pracoval v Poľskej tlačovej agentúre. Od roku 1991 do roku 2012 pracoval pre popredný poľský denník "Gazeta Wyborcza", ďalej bol korešpondentom BBC a občasným prispievateľom "Le Monde". Informoval prevažne z konfliktných zón Kaukazu, Strednej Ázie a Afriky. V písaní nadviazal na tradíciu Ryszarda Kapuscińského, svojho kamaráta a mentora. V súčasnosti opäť pracuje pre Poľskú tlačovú agentúru a pravidelne píše pre krakovský časopis "Tygodnik powszechny".
Životopis.
Jagielski maturoval vo Varšave a vysokoškolské štúdium zahájil na Varšavskej Univerzite na Fakulte politických vied. Študoval politológiu; ako špecifikáciu si zvolil africké štúdiá. Po skončení vysokej školy krátko pôsobil v televízii a od decembra 1986 pracoval pre Poľskú tlačovú agentúru. Chcel sa zamerať na Afriku, ale tamojšie vedenie nemalo v tejto oblasti záujem. Jagielski sa ďalej rozhodol orientovať na región Kaukazu. V roku 1991 sa presunul do denníka "Gazeta Wyborcza", pre ktorú písal do konca marca 2012. Vydal viaceré reportážne knihy. Žije v obci Zalesie neďaleko Varšavy.
Tvorba.
V roku 2004 vyšla Wojciechovi Jagielskému kniha "Dobre miejsce do umierania" (Dobré miesto na umieranie), o rokoch strávených cestovaním po Kaukaze a trans-kaukazskej oblasti počas úpadku Sovietskeho zväzu a v období zrodu nových nezávislých štátov v tejto časti sveta.
V roku 2002 vyšla "Modlitwa o deszcz" (Modlitba za dážď), reportáž o Afganistane, ktorá bola výsledkom jedenástich výprav do tejto oblasti. Jagielski ich uskutočnil v rokoch 1992 až 2001. Kniha bola nominovaná na Cenu NIKE 2003, získala tiež ocenenie Jantárového motýľa Arkadego Fiedlera a Cenu Jozefa Tischnera. Modlitba za dážď je kronika vzostupov a pádov režimov v Afganistane a rozoberá krvavé bratovražedné vojny v tejto oblasti. Ústrednými postavami knihy sú: Usama bin Ládin, Ahmad Shah Massoud, Gulbuddin Hekmatyar, Mullah Omar a Najibullah Zazi. V našom regióne je kniha dostupná v českom preklade s názvom Modlitba za déšť.
Ďalšia Jagielskieho kniha "Wieże z kamienia" (Veža z kameňa) získala v roku 2009 ocenenie v Taliansku. Jagielski v nej predstavuje horký príbeh vojny v Čečensku a približuje konflikt medzi bojovníkmi, ktorí nasledujú separatistických vodcov Shamila Basayeva a Aslana Maskadova v súboji s mocnou armádou Ruskej federácie.
Kniha "Nocni wędrowcy" (Noční pútnici) pojednáva o detskej povstaleckej Armáde božieho odporu v Ugande, ktorú utváralo priebežne až 30 000 detí unesených od svojich rodín fanatikmi okolo vodcu Josepha Konyho. Ten ako “samozvaný mesiáš” tvrdil, že bol posadnutý duchom bývalého vodcu Ugandy a tyrana Idiho Amina.
Kniha "Wypalanie traw" (Vypaľovanie trávy) z roku 2012 je z prostredia Južnej Afriky v rokoch 1990 až 2011 a zaoberá sa vraždou bieleho supermačistického vodcu Eugèna Terre'Blancheho, dlhoročného ultrapravicového bojovníka za udržanie apartheidu.
Roku 2015 vyšla reportáž "Wszystkie wojny Lary" (Všetky Larine vojny), v ktorej sa Jagielski opäť vracia do prostredia Čečenska, tentokrát z perspektívy gruzínskej ženy odhodlanej ísť do vojny v Sýrii, nájsť v nej svojich synov a presvedčiť ich k návratu domov. Synovia sú mudžahedíni a vojnu berú ako svoju náboženskú povinnosť; matka hlboko rozporuje ich otvorený fanatizmus.
Na "Wschód od Zachodu" (Na východ od západu), kniha z roku 2018 sleduje “veľkú cestu hnutia Hippies” cez Pakistan, Nepál až do Indie. Západná mládež putovala v hľadaní osvietenia cez chudobné územia a vojnové zóny, kde pojem “sloboda” naberá iný význam.